b'\n_START_ARTICLE_\nKari Takko\n_START_SECTION_\nSeuratasolla\n_START_PARAGRAPH_\nH\xc3\xa4n aloitti uransa pelaamalla seitsem\xc3\xa4n kautta Porin \xc3\x84ssiss\xc3\xa4, josta siirtyi kuudeksi kaudeksi NHL:\xc3\xa4\xc3\xa4n. Quebec Nordiques varasi h\xc3\xa4net vuonna 1981 10. varauskierroksella, mutta sopimusta ei syntynyt. Takko varattiin uudelleen vuoden 1984 varaustilaisuudessa, t\xc3\xa4ll\xc3\xa4 kertaa Minnesota North Stars -joukkueeseen. Minnesotassa Takko oli suomalaisittain erikoisessa tilanteessa kun h\xc3\xa4n kilpaili kakkosmaalivahdin paikasta toisen suomalaismaalivahdin, Jarmo Myllyksen kanssa. H\xc3\xa4n pelasi NHL-uransa aikana sek\xc3\xa4 Minnesotassa ett\xc3\xa4 Edmonton Oilersissa. Oilersiin Takko myytiin yll\xc3\xa4tt\xc3\xa4en kesken kautta 1990\xe2\x80\x9391. NHL-uran j\xc3\xa4lkeen Takko siirtyi takaisin Porin \xc3\x84ssiin, jossa pelasi seitsem\xc3\xa4n kautta. Takko profiloituikin suureksi \xc3\x84ss\xc3\xa4-fanien suosikiksi pelaajauransa aikana. J\xc3\xa4\xc3\xa4kiekkomaalivahtiuransa Takko p\xc3\xa4\xc3\xa4tti Ruotsissa HV71:n riveiss\xc3\xa4 vuosina 1997\xe2\x80\x932000.\n_START_SECTION_\nMaajoukkueessa\n_START_PARAGRAPH_\nTakko pelasi Suomen j\xc3\xa4\xc3\xa4kiekkomaajoukkueessa 104 maaottelua. Niihin sis\xc3\xa4ltyi muun muassa kolmet MM-kisat vuosina 1983, 1985 ja 1991, Sarajevon olympialaiset vuonna 1984 sek\xc3\xa4 1987 Kanada-cup- ja vuoden 1996 maailmancupturnaus. 1990-luvulla Kari Takko oli pitk\xc3\xa4\xc3\xa4n poissa maajoukkueesta, mutta teki paluun vuoden 1996 maailmancupturnaukseen.\n_START_SECTION_\nPelaajauran j\xc3\xa4lkeen\n_START_PARAGRAPH_\nPeliuransa j\xc3\xa4lkeen Takko on toiminut Dallas Starsin kykyjenetsij\xc3\xa4n\xc3\xa4 ja HC \xc3\x84ss\xc3\xa4t Pori Oy:n hallituksessa. H\xc3\xa4n l\xc3\xa4hti \xc3\x84ssien hallituksesta syyskuussa 2008, kun Pentti Matikainen valittiin \xc3\x84ssien pelaajakoordinaattoriksi. Suomen J\xc3\xa4\xc3\xa4kiekkomuseo aateloi Takon Suomen J\xc3\xa4\xc3\xa4kiekkoleijonaksi numerolla 179._NEWLINE_Takon poika, Karri oli my\xc3\xb6s j\xc3\xa4\xc3\xa4kiekkoilija.'